Ifaħħar id-djalogu u x-xogħol kontinwu bejn Malta u l-Kummissjoni Venezja dwar l-istituzzjonijiet u governanza tajba
Imtella' Ġunju 30, 2020 Didier Reynders, il-Kummissarju Ewropew għall-Ġustizzja faħħar ix-xogħol u d-djalogu kontinwu bejn Malta u l-Kummissjoni Venezja f'dak li għandu x'jaqsam mar-riformi kostituzzjonali u tal-ġustizzja. Il-Gvern Malti qed jaħdem qatigħ b'rakkomandazzjonijiet ġodda u abbozzi ta' riforma u governanza tajba li l-Kummissjoni Venezja laqgħet biex issa l-Gvern iressaqhom quddiem il-Parlament biex isiru liġi. Dan il-proċess, li beda f'Diċembru tal-2018, bir-rapport tal-Kummissjoni Venezja għar-riformi li jsaħħu s-saltna tad-dritt, qed jilħaq il-qofol tiegħu bil-gvern u l-Kummissjoni Venezja fi ħdan il-Kunsill tal-Ewropa jaqblu fuq sensiela ta' riformi fil-qasam tal-ġustizzja kif ukoll fil-qasam amminsitrattiv u politiku. B'dawn ir-riformi, il-Prim Ministru ser iċedi ħafna mill-poteri tiegħu biex tissaħħaħ id-demokrazija u r-reputazzjoni ta' Malta filwaqt li dawn jibqgħu l-akbar riformi li saru mindu ġiet dikjarata l-kostituzzjoni tar-Repubblika. Il-Kummissjoni Venezja tapprova r-riformi ta' Malta dwar l-istituzzjonijiet u governanza tajba